Nariadenie Rady (EHS) č. 168/87
z 19. januára 1987,
ktorým sa mení a dopĺňa nariadenie (EHS) č. 2261/84 stanovujúce všeobecné pravidlá poskytovania podpory na výrobu olivového oleja a podpory organizáciám výrobcov olivového oleja
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi1, naposledy zmenené a doplnené nariadením (EHS) č. 1454/862, a najmä na jeho článok 5 ods. 4,
so zreteľom na návrh Komisie,
keďže článok 13 nariadenia (EHS) č. 2261/843, naposledy zmeneného a doplneného nariadením (EHS) č. 3788/854, stanovuje, že predbežné schválenie možno udeliť lisovniam, ktoré predložili žiadosť o schválenie v priebehu hospodárskych rokov 1984/1985 a 1985/1986; keďže skúsenosti potvrdili, že dotknuté členské štáty nie sú schopné vykonať požadované kontroly v stanovenej lehote; keďže tieto lehoty sa musia z tohto dôvodu predĺžiť;
keďže, skôr ako budú schopné udeliť konečné schválenie určitej lisovni, členské štáty musia vykonať určité kontroly; keďže s cieľom umožniť spustenie lisovne do prevádzky sa musí prijať ustanovenie o udeľovaní predbežného schválenia na obmedzenú dobu, a to ihneď po podaní žiadosti,
PRIJALA TOTO NARIADENIE:
Článok 1
Prvý pododsek článku 13 ods. 3 nariadenia (EHS) č. 2261/84 sa týmto nahrádza takto:
"Predbežné schválenie sa môže udeliť každej lisovni, ktorá začala svoju činnosť podľa programu podpory na výrobu, ktorý sa riadi týmto nariadením. Schválenie bude udelené ihneď po podaní žiadosti o schválenie za podmienok uvedených v odseku 1. Doba platnosti predbežného schválenia nesmie presiahnuť koniec hospodárskeho roku, v ktorom bolo udelené. Doba platnosti predbežných schválení udelených počas hospodárskych rokov 1984/1985, 1985/1986 a 1986/1987 však uplynie koncom hospodárskeho roku 1986/1987."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bude sa uplatňovať od 1. novembra 1986.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. januára 1987